DA Den Europæiske Unions Tidende C 185/15

Det Europæiske Regionsudvalgs udtalelse — Turisme som drivkraft for regionalt samarbejde i EU

(2017/C 185/03)

Ordfører: Hans-Peter WAGNER (AT/EPP), borgmester i Breitenwang

POLITISKE ANBEFALINGER

DET EUROPÆISKE REGIONSUDVALG

Flerniveaustyring

1. Det Europæiske Regionsudvalg støtter EU's politik, der har til formål at fastholde Europas position som verdens mest besøgte region, der i 2015 tog imod 51,4 % af alle internationale turister svarende til omkring 609 mio. personer (1), og maksimere sektorens bidrag til bæredygtighed, innovation, økonomisk vækst og beskæftigelse;

2. understreger, at i henhold til EUF-traktatens artikel 195 har EU kompetence til at gennemføre tiltag for at understøtte, koordinere eller supplere medlemsstaternes tiltag, herunder de regionale og lokale myndigheders tiltag, på dette område. De regionale og lokale myndigheder spiller en vigtig rolle i kraft af deres kompetencer, da mange regioner har enekompetencer i denne sektor. I betragtning af turistsektorens betydning for det indre marked er der brug for et samarbejde mellem medlemsstaterne og de regionale og lokale forvaltningsniveauer under behørig hensyntagen til nærhedsprincippet og behovet for flerniveaustyring samt fælles europæiske principper, kriterier og foranstaltninger med europæisk merværdi;

3. opfordrer Kommissionen til at revidere strategien for turistsektoren fra 2010, udarbejde en integreret EU-politik for turisme under hensyntagen til alle relevante EU-politikker, forbedre turisternes tillid til turistsektoren som helhed, styrke Kommissionens strategi vedrørende sæsonafhængighed og fremlægge et flerårigt arbejdsprogram med klare mål, indikatorer og foranstaltninger for turisme;

4. opfordrer EU's medlemsstater til at udvikle nationale turismepolitikker i samråd med de lokale og regionale myndigheder og med udgangspunkt i EU's strategi for turisme;

5. opfordrer til, at alle makroregionale strategier suppleres med et kapitel om turisme (2). Kommissionen anmodes om at udarbejde en dagsorden med potentielle målsætninger for turismen i makroregionerne i samarbejde med Regionsudvalget;

6. understreger, at turisme for nærværende er en af de hurtigst voksende økonomiske sektorer i Europa. Det er en sektor, som er drivkraft for global vækst og udvikling, skaber millioner af arbejdspladser, fremmer eksport og investeringer og ændrer borgernes liv. Sektoren støtter udvekslingen af kulturel diversitet og værdier og bidrager aktivt til, at der efterhånden opbygges en europæisk identitet hos de yngre generationer;

7. opfordrer regioner og byer til efterfølgende at udarbejde strategier for turisme, der stemmer overens med de europæiske og makroregionale strategier, og opfordrer til oprettelse af offentlige/offentlige samarbejdsmodeller og offentlige/private partnerskaber med det formål at udvikle, fremme og realisere ny turismeinfrastruktur, der tager højde for behovene hos en aldrende befolkning i Europa og giver ældre borgere mulighed for at rejse uden hindringer i hele EU. Disse strategier bør gå hånd i hånd med udviklingen af planer for styrkelse af turismen i rejsemålene for at forbedre ressourcer og installationer, såvel offentlige som private, der fremmer dens konkurrenceevne. Der bør også sættes gang i forbedringer af etablerede destinationer, hvor de eksisterende ressourcer som tiltrækningsfaktorer for de rejsende med tiden er blevet slidt;

8. opfordrer medlemsstaterne og Kommissionen til at fremme og aktivt støtte grænseoverskridende samarbejde mellem lokale og regionale myndigheder inden for turisme;

9. opfordrer til etablering af tværsektorielle lokale og regionale platforme (3) møntet på netværkssamarbejde, strategisk udvikling og markedsføring af destinationer (4) og med det formål at fremme en dialog samt udveksling af bedste praksis og knowhow om brugen af EU's finansielle instrumenter;

10. minder om, at turismen er et af de vigtigste politikområder hvad angår grænseoverskridende samarbejde i Europa. EGTS'erne og euroregionerne opfordres til at lette det grænseoverskridende, tværnationale og interregionale samarbejde ved hjælp af grænseoverskridende turismekoncepter (f.eks. transport- eller marketingkoncepter) med henblik på at fremme værditilvækst, beskæftigelse og det regionale udbud til forbrugerne. I den forbindelse bør de tage alle tilgængelige EU-midler (f.eks. EFSI, ESI-fondene, Interreg, Horisont 2020) i brug og inddrage yderst erfarne organisationer, grupper eller netværk med tilknytning til sektoren.

Turisme og infrastruktur

11. Det Europæiske Regionsudvalg efterlyser offentlige og private midler til en vedvarende forbedring af rejse- og turismeinfrastruktur (5), som i mange tilfælde også fungerer som tjenesteydelser af almen interesse, i fjerntliggende områder, bjergrige regioner, øsamfund og kystområder for at sikre og forbedre turistregionernes tilgængelighed, forsyningskæde og konkurrenceevne og opfordrer til — at forbedre systemet til indsamling og behandling af data om turiststrømmene (transit- og destinationsturisme) ved Eurostat (eller andre organisationer som European Travel Commission og FN's Verdensturistorganisation) — at anmode Eurostat om at udarbejde en mere detaljeret regional opdeling af dataene (over NUTS 2 (1)) og at foretage tilpasninger til nye behov og krav (f.eks. indarbejdelse af variabler om tilgængelighed og CO2-emissioner). På denne måde vil rejsemålene få rådighed over solide og sammenlignelige data med henblik på at udnytte og optimere ressourceanvendelsen ud fra et bæredygtighedssynspunkt — at fremme kapacitets- og rejsemålsforvaltning på alle forvaltningsniveauer på grund af den massive trafik- og miljøbelastning og overbelastningen af turistregionernes infrastruktur — at skabe økonomiske incitamenter til fordeling og europæisk koordinering af turiststrømmene (6) og gøre en tydelig indsats for sæsonspredning — en revision af Kommissionens hvidbog om et konkurrencedygtigt, europæisk system for mobilitet, navnlig set i relation til reduktion af trafikbelastningen i følsomme regioner (bl.a. i storbyområder, naturområder) i tilknytning til transittrafik, sikring af en uafbrudt dør til dør-transport, information om offentlig transport og eksisterende tjenester (7) samt foranstaltninger til fremme af offentlig transport, navnlig jernbanetransport (8), og tiltag til fremme af europæiske og nationale cykelstier og langdistancevandrestier;

12. opfordrer til, at der i europæiske, nationale og regionale strategier for turistsektoren tages højde for spørgsmål vedrørende bekæmpelse af terrorisme, sikkerhed — især på offentlige steder — og civilbeskyttelse, navnlig krisekommunikation og -styring i nationale, regionale og lokale beredskabsplaner og -procedurer.

Investeringer i turistsektoren

13. Det Europæiske Regionsudvalg opfordrer Kommissionen til i forbindelse med midtvejsrevisionen af den flerårige finansielle ramme grundigt at genoverveje sin tilgang til turismen inden for rammerne af ESI-fondene, idet støtte til turisme via disse fonde i praksis nu er udelukket i visse lande, selv om mange regioner i disse lande har mindre udviklede områder, hvor turismen praktisk talt er det eneste udviklingsinstrument (for eksempel nationalparker og miljøbeskyttede områder);

14. understreger, at det er nødvendigt at investere i den europæiske turistsektors konkurrenceevne. Navnlig små og mellemstore virksomheder må forbedre udnyttelsen af strategien for det digitale indre marked og de dertil knyttede støttepakker (EFSI, ESI-fondene, EHFF, Interreg, Urbact, Life, Horisont, COSME, Et Kreativt Europa, Erasmus+, EaSI) (9). I dette øjemed bør der tages initiativer i form af støtte og uddannelse for SMV'er med henblik på en mere effektiv udnyttelse af fondene;

15. støtter opfordringen til, at der indføres en budgetpost til fremme af europæisk turisme i det årlige EU-budget, der kan finansiere innovative, konkurrencedygtige, bæredygtige, tværregionale og grænseoverskridende projekter og støtter en større hensyntagen til turismerelaterede investeringer i EU's regionalpolitik efter 2020. EU's støtte skal bidrage til at gøre livet lettere for SMV'erne, og det bureaukrati, der er forbundet med udbetalingen af støtte, skal reduceres betydeligt;

16. opfordrer medlemsstaterne og deres regionale myndigheder til at inkludere turismerelaterede prioriteter i deres operationelle programmer efter 2020, således at offentlige myndigheder og den private sektor får adgang til midler, der kan finansiere deres projekter. Set i lyset af de demografiske ændringer, der sker i højt tempo, anbefaler udvalget, at initiativer, der har til formål at tilpasse turismeinfrastrukturen og transportformerne til behovene hos en aldrende befolkning, prioriteres;

17. opfordrer medlemsstaterne til at: — fremskynde digitaliseringen af turistsektoren og navnlig udbygningen af adgangen til højhastighedsbredbånd i ultraperifere, fjerntliggende, tyndt befolkede områder og i bjergområder — anbefaler, at de offentlige myndigheder udnytter potentialet i den digitale dagsorden for Europa og gør brug af de dermed forbundne muligheder for at styrke deres e-sundhedstjenester til fordel for såvel egne borgere som rejsende — træffe foranstaltninger til at sikre en betydelig strøm af besøgende året rundt — fremme en forøgelse af gennemsnitsopholdslængden på turistmålene — forbedre sektorens ansattes kapacitet og beskæftigelsesegnethed — arbejde for, at bæredygtighed bliver et af hovedkriterierne som led i forvaltning af turistmål og -produkter samt — etablere ekspertfora til fremme af bedste praksis, særlig blandt SMV'er;

18. beklager, at SMV'erne på grund af manglende viden ikke udnytter EFSI i tilstrækkelig grad og støtter oprettelsen af regionale investeringsplatforme under EFSI, således at SMV'er kan få adgang til oplysninger og knowhow med regionaludviklingen som forbillede (f.eks. »theALPS« (10)). I forbindelse med realiseringen af sin erklæring »Investere og sammenkoble« (11) fra det 7. topmøde for regioner og byer i Bratislava foreslår Regionsudvalget derfor Kommissionen og Den Europæiske Investeringsbank, at man i fællesskab opretter en europæisk investeringsplatform for turismerelaterede SMV'er og fælles gennemførelse af lokale turismeinvesteringsfora under EFSI. I praksis bør der inden 2018 gennemføres fem pilotprojekter i pilotregioner (landdistrikter/fjerntliggende eller ultraperifere områder, bjergområder, grænseområder, ø-/kystregioner og byer), der om muligt også inddrager netværk som NECSTouR, Europæiske Grænseregioners Arbejdsfællesskab, europæiske grupper for territorialt samarbejde eller euroregioner;

19. opfordrer regioner og EGTS'er til i fællesskab med EFSI's Styringsråd og EIB at motivere bankerne i deres regioner til at udarbejde investeringsprogrammer, der letter grænseoverskridende investeringer og turismerelaterede SMV'ers adgang til EU-midler og midler fra den private sektor (OPP-modeller);

20. opfordrer Kommissionen til at støtte grænseoverskridende mikro- og små projekter i turistsektoren samt »mellemfolkelige« projekter, der navnlig i grænseområder yder et væsentligt bidrag til at skærpe den europæiske bevidsthed;

21. gentager sin opfordring til at forhøje tærsklerne for de minimis-reglerne for statsstøtte til tjenesteydelser af almen økonomisk interesse, der ofte også gavner turismen, til 1 mio. EUR i hvert enkelt tilfælde for tre skatteår. I regioner, hvis økonomiske og sociale stabilitet i høj grad afhænger af turisme, og som er kendetegnet ved høj arbejdsløshed, bør disse tærskler også gælde for offentlige investeringer i turismerelaterede infrastrukturer, såfremt disse regelmæssigt benyttes af lokalbefolkningen. Udvalget minder samtidig om, at den nuværende generelle gruppefritagelsesforordning nr. 651/2014, der gælder indtil den 31. december 2020, allerede dækker støtte til kultur og bevarelse af kulturarv samt støtte til sportsinfrastruktur og multifunktionel infrastruktur til rekreative aktiviteter;

22. gør opmærksom på, at turisme spiller en central rolle i strategien for mange mindre udviklede regioner, der har et stort og stadig ikke fuldt ud udnyttet økonomisk og økologisk potentiale.

Bedre regulering

23. Det Europæiske Regionsudvalg henleder opmærksomheden på vanskeligheder vedrørende de lovgivningsmæssige rammer og anbefaler, at medlemsstaterne ikke gennemfører national lovgivning, der unødvendigt skærper EU-lovgivningen (overregulering). Regionsudvalget anbefaler, at Kommissionen inden for rammerne af Refit træffer følgende turismerelaterede initiativer: — forenkler reglerne for udbydere af bredbåndstjenester og iværksætter foranstaltninger til gennemførelse af en markedsøkonomisk og teknologisk set neutral model — gennemgår informations- og oplysningspligterne i EU's direktiv om forbrugerrettigheder — evaluerer og i givet fald reviderer direktivet om pakkerejser. Et overdrevet bureaukrati og retlig usikkerhed bør undgås — lemper oplysningspligten i henhold til EU's forordning om fødevareinformation (nr. 1169/2011) i hotel- og restaurationsbranchen — forenkler gældende regler om medbringelse af væsker i luftfarten (12);

24. opfordrer til, at man i forbindelse med byfornyelsesstrategier for bykerner nøje overvejer den eventuelle effekt af disse investeringer i henseende til beskyttelse eller forbedring af den lokale evne til at tiltrække turismeaktiviteter og sikring af adgang for borgere og besøgende med nedsat mobilitet, når omfanget af de fremtidige behov for investeringer i byfornyelse eller infrastruktur skal fastlægges.

Tematisk turisme

25. Det Europæiske Regionsudvalg foreslår at fremme temarelaterede turismeprojekter (13) i tråd med intelligent specialisering (intelligente regioner/byer) med henblik på at imødegå masseturismens negative følger samt at introducere en titel som »European Capital of Smart Tourism«, der årligt tildeles til maksimalt tre af EU's byer/regioner ved repræsentanter for turistsektoren, Kommissionen, Europa-Parlamentet og Regionsudvalget. I den forbindelse bør man især være opmærksom på at fremme bæredygtige og konkurrencedygtige rejsemål som en merværdi til Fremtrædende Europæiske Rejsemål (EDEN). Der bør tages højde for områder uden for bykerner og veletablerede bymæssige turistmagneter, således at byknudepunkter i periferien af storbyområder eller små og mellemstore byer også gavnes;

26. understreger, at turismen i byer giver impulser til byplanlægningen hvad angår fornyelse af det offentlige rum, infrastruktur, konnektivitet, udvikling af lokale faciliteter og rekreative anlæg. Dette gavner ikke kun turisterne, men også lokalsamfundene og borgerne;

27. opfordrer til fremme af kulturturisme, naturturisme, historisk turisme og religiøs turisme, der bidrager til beskæftigelse, multikulturel forståelse samt lokal og regional udvikling og udvikling af landdistrikter og opfordrer til at forbinde turiststederne for at skabe tematiske turistruter på europæisk, nationalt og lokalt plan, som f.eks. byer og lokaliteter, der er opført på UNESCO's kulturarvsliste. I denne forbindelse bør der i EU etableres et europæisk netværk af kulturarvsbyer og gennemføres specifikke foranstaltninger for at beskytte disse og udbrede kendskabet til netværket;

28. gentager, at sundheds- og wellnessturisme er en af de hurtigst voksende sektorer inden for turismen, som tiltrækker ældre europæere og gæster fra tredjelande, og anbefaler, at samspillet mellem turismen og dagsordenen for seniormarkedet styrkes;

29. understreger, at landboturisme bevarer lokalsamfund ved at skabe arbejdspladser, fremme lokal udvikling, beskytte miljøet, støtte kultur, kunst og håndværk i landdistrikterne og opfordrer til, — at landdistrikter, på grundlag af de regionale udviklingsplaner, udarbejder integrerede, herunder grænseoverskridende, koncepter til udbygning af turismen i landdistrikterne. Sådanne strategier bør fokusere på velfungerende transportforbindelser, der skaber mulighed for en uhindret mobilitet til og i landdistrikter — at der gives støtte til SMV'ers samarbejde om udbud af turismerelaterede ydelser gennem en overordnet sektorbaseret etablering af innovationsformidlere, således at byboere kan tiltrækkes som gæster — at der udvikles fora og kontaktplatforme, som gør det muligt for SMV'er at skabe produkter, der er komplementære, og som har større værdi for turisten — at landdistrikterne er mere opmærksomme på kulturarv i deres udviklingsstrategier, eftersom denne bidrager til at bevare og skabe arbejdspladser, understøtter landbrugsbedrifter, beskytter kulturlandskaber og støtter kunst og håndværk — at der i den fælles landbrugspolitik efter 2020 inkluderes en konkret støtte til turismerelaterede SMV'er i landdistrikterne med henblik på at styrke landboturismen yderligere;

30. understreger den vigtige rolle, som gastronomisk turisme spiller med hensyn til at skabe nye varige arbejdspladser, og bemærker, at hensigten med at udvikle dette turismesegment er at fremme traditionelle og lokale kvalitetsprodukter. I betragtning af, at mere end en tredjedel af de penge, der gives ud af turister, bruges på fødevarer, udgør gastronomisk turisme en sikker og væsentlig indtægtskilde;

31. bekræfter sin støtte til initiativerne vedrørende de europæiske kulturhovedstæder og det europæiske kulturarvsmærke samt de europæiske kulturarvsdage og EU's kulturarvspris.

Klimaændringer og bæredygtighed

32. Det Europæiske Regionsudvalg minder om, at turismen i mange regioner udgør et sikkerhedsmæssigt anker for økonomisk vækst, indkomst og beskæftigelse. Regionsudvalget opfordrer regionerne til at tage højde for bæredygtighed (14) i deres planer for turismen (15) med anvendelse af innovative instrumenter for at overvåge turismen og gøre den mere bæredygtig ud fra et miljømæssigt, socialt og økonomisk synspunkt (ETIS — European Tourism Indicators System) og anlægge en helhedsorienteret tilgang, som foregriber og tackler øget pres på miljøet som følge af turismerelaterede aktiviteter. Udviklingen af disse koncepter bør støttes målrettet af EU's samhørighedspolitik;

33. opfordrer til, at der findes en europæisk lovgivningsmæssig løsning vedrørende udviklingen af deleøkonomien, som ud over positive virkninger også indebærer risici såsom manglende social beskyttelse for arbejdstagerne, manglende regler for indkvartering af kunder/turister, overførsel af risici fra arbejdsgivere til arbejdstagere, negative skattemæssige konsekvenser og manglende kontrol med destinationens kvalitet;

34. støtter udviklingen af en bæredygtig kulturel turisme i byer, som kan være en vigtig katalysator til generering af indtægter, der kan anvendes til at fremme en innovativ praksis inden for kulturarvsbevarelse og -forvaltning. Turisme i byer stimulerer også innovation. Anvendelse af informations- og kommunikationsteknologier og konceptet om intelligente byer skaber ikke blot kvalitetsoplevelser for de besøgende, men forbedrer også livskvaliteten for lokalbefolkningen;

35. opfordrer turistregioner til at diversificere deres økonomiske fokusområder set i lyset af klimaændringerne, især bjerg- og kystområder har gode forudsætninger for fremstillingen af vedvarende energi (vand-/vindkraft, solenergi, jordvarme, biomasse), og investere i klimavenlige projekter i samarbejde med sektoren og ved hjælp af redskaber som Hotel Energy Solutions (HES) (16) og Nearly Zero Energy Hotels (neZEH) (17);

36. opfordrer Kommissionen til at støtte kampagner til styrkelse af branchens bevidsthed om bæredygtig forvaltning af naturressourcer (med henblik på at reducere vandforbrug, fødevarespild og anvendelsen af rengøringsmidler og hygiejniske artikler).

Arbejdsmarked, uddannelse og forskning

37. Det Europæiske Regionsudvalg opfordrer Kommissionen og medlemsstaterne til at træffe yderligere foranstaltninger til en grænseoverskridende formel anerkendelse af kvalifikationer inden for turistsektoren samt alsidige uddannelser, der mindsker konsekvenserne af sæsonudsving. Anerkendelsen af kvalifikationer skal tage udgangspunkt i et højt niveau (18);

38. understreger behovet for at bekæmpe brugen af sort eller utilstrækkeligt deklareret arbejde, hvilket er særlig udbredt i turistsektoren (19);

39. opfordrer Kommissionen til at udvikle turismespecifikke programmer til en Europa-dækkende formidling af faglært arbejdskraft til turistområder inden for rammerne af Euresnettet og i samarbejde med de nationale arbejdsformidlingsagenturer;

40. opfordrer de lokale og regionale myndigheder og arbejdsformidlinger til at samarbejde med turistsektoren om opkvalificering, således at der ved hjælp af livslang læring kan tilbydes efter- og videreuddannelse til fremme af kvalitet (bæredygtighed, kundepleje, sikkerhed m.m.) og markedsføring (digitalisering) i turistsektoren;

41. glæder sig over vedtagelsen af de nye mål for bæredygtig udvikling (SDG) (20), på det 70. møde i De Forenede Nationers Generalforsamling og fremhæver, at blandt de 17 mål for bæredygtig udvikling nævnes turisme udtrykkeligt under mål 8, 12 og 14 i forbindelse med sektorens evne til at fremme økonomisk vækst, inklusion og anstændigt arbejde for alle, fremme bæredygtigt forbrug og bæredygtig produktion og fremme bevarelse og bæredygtig udvikling af vandressourcer. Udvalget fremhæver de centrale tiltag — promovering og bevidstgørelse, vidensdannelse og -formidling, politikudformning, kapacitetsopbygning og uddannelse;

42. foreslår inden for rammerne af den europæiske uddannelsesoffensiv, — at der gives støtte til PPP-initiativer med henblik på at fremme sektorens professionalisering gennem en kombination af uddannelse og praksis (21) — at lade tekniske skoler, faghøjskoler og universiteter indgå i et netværk i turistsektoren og evaluere indvirkningen af Erasmus+ på turistsektoren — at oprette et europæisk akademi for turisme og et Jean Monnet-professorat for europæisk forskning i turisme;

43. opfordrer medlemsstaterne, regionerne og byerne til hurtigere at integrere migranter og asylansøgere på arbejdsmarkedet samt udnytte migranternes sproglige og faglige kompetencer og styrke disse ved hjælp af kurser.

Turisme og europæisk medborgerskab

44. Det Europæiske Regionsudvalg understreger, at den europæiske borger, når vedkommende er turist i EU, ser sig selv som en forbruger, der er beskyttet af EU-retten, og som kan bevæge sig frit i EU's indre marked og Schengenområdet. Turismen har dermed stor betydning for skabelsen af en følelse af europæisk medborgerskab og fremme af den gensidige forståelse. Derfor bør der skabes incitamenter, som i højere grad får europæerne til at holde ferie i Europa. Regionsudvalget opfordrer Kommissionen og medlemsstaterne til at overveje følgende idéer under iagttagelse af nærhedsprincippet og anvendelse af flerniveaustyring: — at tilbyde gratis InterRail-billetter til unge europæere, når de fylder 18 år, således at de får mulighed for at lære Europa bedre at kende, som foreslået af Europa-Parlamentet (22) — at tilbyde fordelagtige priser i den offentlige transport (herunder i forbindelse med cykelmedtagning og systemer til cykeludlejning), på museer m.m. for EU-borgere, der rejser i EU ved hjælp af et gratis »European Citizen Travel Card«, som medlemsstater, regioner og byer frivilligt kan tilslutte sig. Kortet bør kunne fås via Regionsudvalgets og Kommissionens websteder, hos alle Europe Direct-informationscentre og hos deltagende turistforbund og være gyldigt i kombination med et ID-kort eller pas udstedt af et EU-land — at udarbejde et elektronisk europæisk rejsebadge, (en GPS-»DiscoverYrope App«, der er velegnet til de sociale medier) — at udvikle et »European Traveller's Pass« indeholdende nyttige oplysninger for EU-borgeren som turist (forbrugerrettigheder, sundhedspleje, adresser på konsulater uden for Europa, nødopkaldsnumre, oplysninger om »European Citizen Travel Card«);

45. fremhæver, at turistsektoren yder et vigtigt bidrag til den mellemfolkelige forståelse og en bedre forståelse for andre kulturer;

46. foreslår, at Kommissionen, Europa-Parlamentet og Regionsudvalget udskriver en mediepris (en Oscar for turisme), der belønner dokumentation (skriftlige og audiovisuelle medier), der formidler viden om den europæiske kultur- og naturarv samt regionale og lokale turistattraktioner i Europa og bidrager til at skabe en følelse af europæisk medborgerskab.

Turismens eksterne dimension

47. Det Europæiske Regionsudvalg understreger den rolle, som det indre marked og Schengenområdet spiller for grænseoverskridende turisme og nærmarkederne. Regionsudvalget opfordrer udtrykkeligt EU's medlemsstater til at sikre det grænseløse Schengenområde;

48. bifalder Kommissionens »visumpakke« (23), der blev vedtaget i april 2014, og fremhæver, at lempelsen af visumreglerne er af afgørende betydning for at få turister til at besøge Europa (24). Der bør i den forbindelse foretages en nøje afvejning mellem sikkerhedshensyn og de økonomiske bidrag fra turisme. Udvalget bifalder i den forbindelse oprettelsen af et EU-system for rejseoplysninger og rejsetilladelser (ETIAS) (25), der styrker sikkerheden ved rejser til Schengenområdet under visumfri ordninger;

49. foreslår, at spørgsmål vedrørende turisme, og navnlig foranstaltninger til forbedring af sikkerheden for europæiske turister i tredjelande, tages op i en rapport fra Den Regionale og Lokale Euro-Middelhavsforsamling (ARLEM);

50. støtter de nyligt oprettede samarbejdsplatforme mellem EU og internationale partnere som Kina under initiativer som udvalget til udvikling af kultur og turisme mellem Europa og Kina »One Belt, One Road« (OBOR) (26).

Fremme af turisme

51. Det Europæiske Regionsudvalg støtter fuldt ud beslutningen om at gøre 2018 til »Det europæiske år for kulturarv«, idet turisme vil være en vigtig faktor i de relevante initiativer. Udvalget efterlyser endvidere et europæisk år for turisme;

52. opfordrer til koordinering af fælles salgsfremstød for Europa i tredjelande mellem paraplyorganisationerne for de nationale turistorganisationer og »European Travel Commission«;

53. anbefaler, at udbuddet i turistsektoren udvides og målrettes mod de enkelte lande, målgrupper, sektorer osv. Der bør især fokuseres på den globale formidling af information på en attraktiv og forståelig måde, så vidt muligt under anvendelse af de nyeste kommunikationsværktøjer. Gennem en bedre adgang til oplysninger om tilbud i den europæiske turistsektor kan antallet af turister fra såvel Europa som fra geografisk fjerntliggende lande styrkes;

54. opfordrer Kommissionen til at se nærmere på interferensen mellem turisme og migrations- og flygtningestrømme, undersøge de kulturelle, økonomiske og sociale virkninger og kortlægge potentialet i de berørte regioner (arbejdsmarked m.m.) i et samarbejde med Regionsudvalget;

55. anbefaler, at Kommissionen — arbejder for indførelsen af et europæisk varemærke (EU-logo) samt udarbejdelsen af regionale, tværregionale og tværnationale varemærkepositioneringer og europæiske markedsføringsplatforme (EU-markedsføringsprogrammer, f.eks. for Alperegionen eller Middelhavet) med henblik på markedsføring af Europa på fjernmarkederne, samtidig med at byernes og regionernes særlige rolle og mangfoldigheden af deres natur- og kulturarv afspejles (27) — iværksætter foranstaltninger med det formål at få europæerne til at holde ferie i Europa. Der bør overvejes en model for et »European Citizen Travel Card«, der giver de rejsende generelle oplysninger, som gør deres rejse lettere og mere sikker, hvilket vil fremhæve fordelene ved at rejse i Europa — opretter et »EU Road Show for turisme« og et Kort over de europæiske kulturruter på www.visiteurope.com webstedet (28) — overvejer at oprette et europæisk standardiseret klassificerings- og kvalitetsstyringssystem for at supplere de nationale/regionale hotelklassifikationer (f.eks. antallet af stjerner) og de kvalitetsnormer, der er fastsat på nationalt niveau.

Interinstitutionelt samarbejde

56. Det Europæiske Regionsudvalg opfordrer Kommissionen til at integrere Regionsudvalget i det årlige europæiske forum for turisme og i den europæiske turismedag;

57. opfordrer til en årlig drøftelse af emnet turisme mellem de relevante udvalg og organer i Europa-Parlamentet og Regionsudvalget. Debatten bør inkludere en fælles høring af aktører i sektoren;

58. opfordrer de kommende EU-formandskaber til at sætte emner med relation til den europæiske turisme på dagsordenen og inddrage repræsentanter for Regionsudvalget;

59. støtter erklæringen om turisme for vækst og beskæftigelse (29), et initiativ iværksat af offentlige og private aktører i Europas turistsektor, og foreslår, at udvalget skriver under på denne erklæring med det formål at støtte indsatsen for at fastholde Europa som et attraktivt rejsemål og sikre, at turistsektoren fortsat kan bidrage til den økonomiske, sociale og territoriale samhørighed i Europa;

60. opfordrer Verdensturistorganisationen (UNWTO) til at støtte sit initiativ møntet på at udvikle turismen i Europa;

61. opfordrer regeringer og den private sektor til at fremme politikker og praksis for ansvarlig turisme i tråd med principperne i Verdensturistorganisationens »Global Code of Ethics for Tourism«, der udgør en omfattende ramme for udviklingen af bæredygtig, ansvarlig og universelt tilgængelig turisme, der tager hensyn til alle økonomiske, sociale, kulturelle og miljømæssige dimensioner;

62. lægger særlig vægt på turismens sociale ansvarlighed og opfordrer europæiske og ikke-europæiske borgere til at være velinformerede og ansvarlige turister og rejsende, der respekterer lokale traditioner og kulturer.

Bruxelles, den 7. december 2016. Markku MARKKULA Formand for Det Europæiske Regionsudvalg

(1) Tal fra FN's Verdensturistorganisation (UNWTO) citeret i Eurostat Regional Yearbook 2016.

(2) COM(2009) 248 final »EU-strategien for Østersøområdet«; COM(2014) 357 final »EU-strategien for området omkring Adriaterhavet og Det Joniske Hav«; COM(2010) 715 final »EU's strategi for Donauområdet«; COM(2015) 366 final »En EU-strategi for Alperegionen«.

(3) Et eksempel på en sådan platform er de europæiske regioners netværk for en konkurrence- og bæredygtig turisme (NECSTouR).

(4) F.eks. turisme og landbrug, turisme og wellness, turisme og spa, turisme og sport, turisme og lokalt håndværk samt turisme og kreative kulturelle industrier, industri og museer.

(5) Også i ultraperifere regioner, fjerntliggende områder, bjergrige regioner, øsamfund og kystområder, grænseregioner og regioner, der står over for demografiske udfordringer, kultur- og naturområder, nye såvel som etablerede destinationer.

(6) »Grønne ruter«, styring ved hjælp af vejafgifter på bestemte tidspunkter af dagen eller ugen, præferentielle takster på færger/i den offentlige transport for turister (navnlig i jernbanetransporten).

(7) Herunder tilgængelige intermodale transportmuligheder og billetudstedelse.

(8) F.eks. biltog og mulighed for at tage cykler med over grænsen i tog.

(9) »Guide on EU Funding for the tourism sector 2014-2020«. http://ec.europa.eu/DocsRoom/documents/18164/attachments/1/translations/en/renditions/pdf.

(10) http://www.thealps.travel/en.

(11) COR-2016-02559-00-00-DECL-REF.

(12) Kommissionens forordning (EU) nr. 185/2010 af 4. marts 2010 om detaljerede foranstaltninger til gennemførelse af de fælles grundlæggende normer for luftfartssikkerhed (EUT L 55 af 5.3.2010, s. 1).

(13) Vinturisme, gastronomi, økoturisme, sprogturisme, aktiv turisme, cykelturisme, landboliv, traditioner, religion, kunst, uddannelse, forskning, forskellige nye sportarter, handels- og konferenceturisme, MICE (Meetings, Incentives, Conventions and Events) osv.

(14) F.eks. en diversificeret vifte af udbud på områderne: wellness, kultur, sport, sæsonuafhængige produkter, der sikrer aktivitet året rundt, modeller til kortlægning af klimaindvirkningen ved forskellige ferieformer og -aktiviteter.

(15) Med NECSTouR-regionerne som forbillede.

(16) http://hotelenergysolutions.net/.

(17) http://www.nezeh.eu/home/index.html.

(18) COM(2016), Studie »Mapping and performance check of the supply side of tourism education and training«; COM(2014) 86 »En europæisk strategi til øget vækst og beskæftigelse inden for kyst- og havturisme«.

(19) Den Europæiske Faglige Samarbejdsorganisations resolution om sort arbejde, marts 2014 (https://www.etuc.org/documents/etuc-resolution-undeclared-work#.WA9SumeXCUk).

(20) https://sustainabledevelopment.un.org/.

(21) Parliament Magazine, nr. 437, 27. juni 2016, s. 28-29. Eksempel »Youth on the Spot — Special Partnership on tourism«.

(22) Ideen om gratis InterRail-billetter, der gør det muligt at rejse i og mellem alle deltagende lande i en given periode, blev drøftet på Europa-Parlamentets plenarforsamling i Strasbourg den 3.-6. oktober 2016.

(23) COM(2012) 649 final »Gennemførelse og videreudvikling af den fælles visumpolitik for at styrke væksten i EU«.

(24) ETC/2015, »Improving the Visa Regimes of European Nations to Grow Tourism: A view from the European Travel Commission«.

(25) COM(2016) 731 final, Forslag til Europa-Parlamentets og Rådets forordning om oprettelse af et EU-system for rejseoplysninger og rejsetilladelser (ETIAS) og om ændring af forordning (EU) nr. 515/2014, (EU) 2016/399, (EU) 2016/794 og (EU) 2016/1624 (foreligger d.d. ikke på dansk).

(26) Parliament Magazine, udgave 437, 27. juni 2016, s. 28-29.

(27) European Tourism Manifesto (2016), »Tourism for growth and jobs« (http://www.tourismmanifesto.eu/).

(28) COM(2014) 477 final, Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget: »På vej mod en integreret tilgang til kulturarv i Europa«.

(29) http://www.tourismmanifesto.eu/the-manifesto.